GLOCON เด้ง 3% ลุ้นกำไร Q3 ฟื้น ธุรกิจอาหารหนุน โบรกแนะเก็งกำไร เป้า 1 บ.
GLOCON ดีด 3% ลุ้นกำไรไตรมาส 3/65 ฟื้นตัว รับธุรกิจสินค้าพร้อมรับประทาน และอาหารแปรรูปแช่แข็ง โบรกแนะเก็งกำไร ชูเป้า 1 บ.
GLOCON ดีด 3% ลุ้นกำไรไตรมาส 3/65 ฟื้นตัว รับธุรกิจสินค้าพร้อมรับประทาน และอาหารแปรรูปแช่แข็ง โบรกแนะเก็งกำไร ชูเป้า 1 บ.
13 ก.ย. 2565

ผู้สื่อข่าวรายงานว่า วันนี้ (13 ก.ย.65) ราคาหุ้น บริษัท โกลบอล คอนซูเมอร์ จำกัด (มหาชน) หรือ GLOCON ณ เวลา 15:52 น. อยู่ที่ระดับ 0.03 บาท บวก 0.03 บาท หรือ 3.37% สูงสุดที่ระดับ 0.94 บาท ต่ำสุดที่ระดับ 0.89 บาท ด้วยมูลค่าการซื้อขาย 45.98 ล้านบาท

บริษัทหลักทรัพย์ฟินันเซีย ไซรัส จำกัด (มหาชน) ระบุในบทวิเคราะห์ (5 ก.ย.65) คาดกำไรสุทธิไตรมาส 3/65 ของ GLOCON จะฟื้นตัวอยู่ที่ราว 15.8 ล้านบาท เพิ่มขึ้น 58% จากไตรมาสก่อนหน้า และเพิ่มขึ้น 62.9% เมื่อเทียบกับงวดเดียวกันของปีก่อน นำโดยธุรกิจสินค้าพร้อมรับประทาน และอาหารแปรรูปแช่แข็ง หลังใช้กำลังการผลิตโรงงานใหม่ได้สูงขึ้น และประเมินลูกชิ้นทิพย์จะพลิกมีกำไรเล็กน้อย หลังเผชิญขาดทุนในไตรมาส 2/65 เนื่องจากราคาหมูปรับตัวสูงขึ้นมากขึ้น ซึ่งล่าสุดได้ปรับขึ้นราคาเพื่อสะท้อนต้นทุนที่สูงขึ้นแล้ว ทำให้เดือน ส.ค. พลิกมีกำไรอีกครั้ง
ทั้งนี้คาดธุรกิจผลไม้อบแห้งจะทยอยฟื้นตัวช้าๆ และจะดีขึ้นใกล้เคียงปกติในไตรมาส 4/65 หลังเข้าสู่ฤดูกาลผลไม้อีกครั้ง และคาดกำไรไตรมาส 4/65 จะฟื้นตัวต่อเนื่อง ลุ้นเป็นจุดสูงสุดของปีนี้ เบื้องต้นคาดไว้ราว 20 ล้านบาท ยังคงปรับใช้ราคาเป้าหมายปี 66 ที่ 1 บาท แนะนำเก็งกำไร